**Tolkieni turism** on turismiliik, mille korral reisivad "Sõrmuste isanda" fännid kohtadesse, mis esindavad raamatu ja filmi fiktiivset universumit. Tolkieni turism on eriti seotud Uus-Meremaaga, sest see on režissöör Peter Jacksoni loodud filmitriloogia tegevuspaik. Tänu Tolkieni turismile on suurenenud märgatavalt Uus-Meremaad külastavate turistide hulk.

Päritolu
--------

Kolm J. R. R. Tolkieni raamatutriloogial põhinevat filmi ("Sõrmuste isand. Sõrmuse vennaskond", "Sõrmuste isand. Kaks kantsi" ja "Sõrmuste isand. Kuninga tagasitulek") filmiti mitmes Uus-Meremaa paigas. Paljud kohad on hästi hoitud ning muudetud selliseks, mis soodustab turismi. Mõnikord riietavad turistid end raamatu- ja filmitegelasteks, osaledes milleski, mida kutsutakse inglise keeles sõnaga *cosplay*. Turiste, kes reisivad "Sõrmuste isanda" filmide või raamatutega seotud kohtadesse, nimetatakse Tolkieni turistideks.

Uus-Meremaa
-----------

Tolkieni turistid ei huvitu niivõrd riigi rahvusparkidest, vaid maastikest, kus stseenid filmiti. Üks Tolkieni turistide populaarsetest sihtkohtadest on näiteks Mount Olympus, mis asub Uus-Meremaa Lõunasaare loodeosas Kahurangi rahvuspargis. 

Uus-Meremaa turismiagentuur reklaamib oma kodulehel riiki tunnuslausega "Koge Uus-Meremaad, Keskmaa kodu" ning turistidele jagatakse tasuta Keskmaa kaarte, mis aitavad leida paiku, kus toimusid filmivõtted. Uus-Meremaa esindajate, filmi režissööri Peter Jacksoni ja filmistuudio New Line Cinema vahel on toimunud läbirääkimised "Sõrmuste isanda" muuseumi rajamise üle, et eksponeerida mõningaid umbes 40 000-st filmi rekvisiidist ja kostüümist. Ulmekirjanik Jan Howard Finder on korraldanud ekskursioone filmi võttepaikadesse.

Uus-Meremaa on muutunud ühe populaarsemaks turismisihtkohaks. Kui aastal 2000 oli turistide arv 1,7 miljonit, siis aastal 2006 oli see 2,4 miljonit. Selline tõus on suurel määral mõjutatud ka "Sõrmuste isanda" fenomenist. 6% rahvusvahelistest reisijatest on märkinud filmi põhjuseks, miks nad riiki külastasid.

"Sõrmuste isanda" filme on peetud Uus-Meremaa jaoks parimaks tasuta reklaamiks läbi aegade. Samas on ka väidetud, et see pole tasuta reklaam, sest Uus-Meremaa toetas triloogia filmimist 150 miljoni dollariga.

"Kääbiku" filmimine
-------------------

Paljud eksperdid ja Uus-Meremaa elanikud lootsid nn Tolkieni efekti kordumist seoses filmiga "Kääbik", mis filmiti samuti Uus-Meremaal. Arvates, et "Kääbiku" filmimine toob riigile (sh turismivaldkonnale) kasu, ja kartes, et filmi tootmisest Uus-Meremaal võidakse loobuda, tegi valitsus USA filmikompaniidele mitmesuguseid mööndusi (toetused, seadused), mis tõi kaasa kriitika. Leiti, et 25 miljonit dollarit, mida Uus-Meremaa maksis, oli liiga suur summa. Mõnedel andmetel oli see summa veelgi suurem – 109 miljonit dollarit.

Ühendkuningriik ja Lõuna-Aafrika
--------------------------------

Tolkieni turism ei ole seotud üksnes Jacksoni filmidega. Kõige tähelepanuväärsemad on järgmised kohad: 

* Oxford, Ühendkuningriik: kolledžid, kus Tolkien õpetas, ning pubid, kus ta aega veetis, samuti tema endised kodud. The Tolkien Society korraldab iga aasta septembris ühes kolledžis Tolkienile pühendatud üritust "Oxonmoot";
* Birmingham, Ühendkuningriik: 2005. aastal korraldas The Tolkien Society romaani "Sõrmuste isand" 50. aastapäeva tähistamiseks pidustused Astoni ülikoolis, kus Tolkien õpetas;
* Bloemfontein, Free State, Lõuna-Aafrika: Tolkien sündis Bloemfonteinis 3. jaanuaril 1892. Bloemfonteinis asub ka tema isa haud. Säilinud on ka kirik, kus Tolkien ristiti.

Viited
------

1. ↑  "The official site for New Zealand Travel & Business: US Edition > New Zealand".
2. ↑  Cieply, Michael. "The Rings' Prompts a Long Legal Mire". *The New York Times*.
3. ↑  "Lastfa web site discussion".
4. 1 2  Gilsdorf, Ethan. "Cities both big and small are offering tours of film locations". *USA Today*.
5. 1 2 3  Cieply, Michael; Barnes, Brooks. "New Zealand Wants a Hollywood Put on Its Map". *The New York Times*.`{{netiviide}}`: CS1 hooldus: mitu nime: autorite loend (link)
6. ↑  Milne, Jonathan. "Scenery will make splash in 'Hobbit'". *The New Zealand Herald*.
7. ↑  "Editorial: Price to keep Hobbit in NZ is extortionate". *The New Zealand Herald*.